ROZHODNUTIE KOMISIE
z 22. decembra 2008
o súlade normy EN 1273:2005 týkajúcej sa detských chodúľok s požiadavkou všeobecnej bezpečnosti stanovenou v smernici Európskeho parlamentu a Rady 2001/95/ES a o uverejnení odkazu na normu v úradnom vestníku
[oznámené pod číslom K(2008) 8616]
(Text s významom pre EHP)
(2009/18/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2001/95/ES z 3. decembra 2001 o všeobecnej bezpečnosti výrobkov (1), a najmä na jej článok 4 ods. 2 prvý pododsek,
po porade so stálym výborom zriadeným v súlade s článkom 5 smernice Európskeho parlamentu a Rady 98/34/ES z 22. júna 1998, ktorou sa stanovuje postup pri poskytovaní informácií v oblasti technických noriem a predpisov, ako aj pravidiel vzťahujúcich sa na služby informačnej spoločnosti (2),
keďže:
(1)
V článku 3 ods. 1 smernice 2001/95/ES sa výrobcom ukladá povinnosť uvádzať na trh len bezpečné výrobky.
(2)
Podľa článku 3 ods. 2 smernice 2001/95/ES sa za bezpečný výrobok považuje výrobok, ktorý je s prihliadnutím na riziká a kategórie rizík zahrnuté v príslušných vnútroštátnych normách v súlade s nezáväznými vnútroštátnymi normami transponujúcimi európske normy. Komisia musí uverejniť odkazy na tieto normy v Úradnom vestníku Európskej únie v súlade s článkom 4 ods. 2 tejto smernice.
(3)
V súlade s článkom 4 ods. 1 uvedenej smernice majú európske normalizačné orgány ustanoviť európske normy na základe mandátov stanovených Komisiou. Komisia uverejní odkazy na tieto normy.
(4)
V článku 4 ods. 2 smernice sa stanovuje postup pri uverejňovaní odkazov na normy prijaté európskymi normalizačnými orgánmi pred nadobudnutím účinnosti tejto smernice. Ak tieto normy zabezpečujú súlad s požiadavkou všeobecnej bezpečnosti, Komisia rozhodne o uverejnení odkazov na tieto normy v Úradnom vestníku Európskej únie. V takýchto prípadoch Komisia z vlastnej iniciatívy alebo na žiadosť členského štátu rozhodne v súlade s článkom 15 ods. 2 tejto smernice, či príslušná norma vyhovuje požiadavke všeobecnej bezpečnosti. Komisia rozhodne o uverejnení odkazu po porade s výborom ustanoveným na základe článku 5 smernice 98/34/ES. Komisia svoje rozhodnutie oznámi členským štátom.
(5)
Detské chodúľky sú zariadením, pomocou ktorého sa deti, ktoré ešte nevedia chodiť, môžu samostatne pohybovať. Z údajov nemocničných pohotovostí v Európe, ako aj v USA za posledných 20 rokov však zhodne vyplýva, že používanie detských chodúľok sa spája s rizikom pádu súvisiacim so skutočnosťou, že chodúľky zvyšujú pohyblivosť a rýchlosť pohybu detí, ktoré ešte nevedia stáť alebo chodiť samy.
(6)
Nehody pri používaní detských chodúľok sú zväčša zapríčinené pádom zo schodov alebo prevrátením chodúľky, najmä pri snahe detí prekonať prekážky na nerovnom povrchu, ako sú prahy dverí alebo okraje kobercov. Zranenia pri takýchto nehodách sú veľmi vážne, pretože vo väčšine prípadov si pri nich dieťa poraní hlavu.
(7)
V septembri 1997 vydala Komisia Európskemu výboru pre normalizáciu (CEN) mandát (3) na to, aby do príslušnej normy, ktorú v tom čase CEN pripravoval, zahrnul riešenie špecifických bezpečnostných rizík pre deti, ktoré ešte nevedia chodiť, spočívajúcich vo zvýšenej pohyblivosti a rýchlosti, ktoré im umožňujú detské chodúľky.
(8)
Keďže v prvom znení normy EN 1273 prijatom výborom CEN v roku 2001 sa neriešia špecifické riziká opísané v mandáte, Komisia nepovažovala toto znenie za uspokojivé.
(9)
V zrevidovanom znení normy EN 1273 z mája 2005 sa však v súlade s požiadavkami uvedenými v mandáte Komisie stanovujú skúšky stability a požiadavky na konštrukciu zamerané na zníženie počtu úrazov spôsobených pádom zo schodov a prevrátením chodúľky.
(10)
V niekoľkých hláseniach RAPEX odkazujúcich na normu EN 1273:2005 sa potvrdzuje, že orgány trhového dozoru v členských štátoch túto normu používajú vo veľkej miere. Niektoré členské štáty na túto normu navyše odkazujú vo svojich právnych predpisoch týkajúcich sa bezpečnosti výrobkov určených na starostlivosť o deti (4).
(11)
Lepšie zabezpečenie proti pádom zo schodov a prevráteniu stanovené v norme EN 1273:2005 prispieva k pasívnej prevencii proti nehodám pri používaní detských chodúľok.
(12)
Podľa Komisie norma EN 1273:2005 spĺňa požiadavku všeobecnej bezpečnosti. Keďže sa uvedená norma prijala na základe mandátu vydaného pred tým, než nadobudla účinnosť smernica 2001/95/ES, odkaz na normu EN 1273:2005 by sa mal uverejniť v súlade s postupom stanoveným v článku 4 ods. 2 prvom pododseku.
(13)
Toto rozhodnutie o súlade normy EN 1273:2005 s požiadavkou všeobecnej bezpečnosti sa prijíma z iniciatívy Komisie.
(14)
Opatrenia ustanovené v tomto rozhodnutí sú v súlade so stanoviskom výboru zriadeného smernicou 2001/95/ES,
PRIJALA TOTO ROZHODNUTIE:
Článok 1
Norma EN 1273:2005 „Výrobky pre deti a starostlivosť o deti. Detské chodúľky. Bezpečnostné požiadavky a skúšobné metódy“ spĺňa požiadavku všeobecnej bezpečnosti stanovenú v smernici 2001/95/ES, pokiaľ ide o riziká, na ktoré sa vzťahuje.
Článok 2
Odkaz na normu EN 1273:2005 sa uverejní v časti C Úradného vestníka Európskej únie.
Článok 3
Toto rozhodnutie je určené členským štátom.
V Bruseli 22. decembra 2008